Mijiet ta' dawk li jaħdmu l-films, rappreżentanti tal-industrija u fassala tal-politika qed jiltaqgħu fi Brussell biex jesploraw l-isfidi u l-opportunitajiet futuri għas-settur awdjoviżiv Ewropew. Dawn ser jiddiskutu l-futur tal-programm MEDIA tal-UE li qed jiċċelebra l-25 anniversarju tiegħu din is-sena. Meta ġie varat il-programm MEDIA u x'inhi l-idea warajh? Il-programm MEDIA (l-akronimu mill-Franċiż: Mesures pour l''encouragement et le développement de l'industrie audiovisuelle) ġie varat fl-1991 biex iħeġġeġ il-kollaborazzjoni bejn il-professjonisti tal-films u tat-televiżjoni fl-Ewropa kollha u jsaħħaħ l-industrija awdjoviżiva Ewropea tal-films. L-għan tiegħu huwa li jgħin biex iċ-ċinema u l-industrija awdjoviżiva Ewropew jikbru u jiġbdu lejhom udjenzi ġodda f'ambjent tax-xandir li qed jinbidel u fil-kuntest ta' kompetizzjoni internazzjonali qawwija. Din is-sena, l-2016, il-programm MEDIA tal-UE qed jiċċelebra l-25 anniversarju tiegħu fil-kuntest usa' tal-programm tal-UE Ewropa Kreattiva. Lura fl-1991, il-baġit oriġinali kien ta' ECU 310 miljun (ekwivalenti għal EUR 310 miljun) għal seba' snin. Illum, iktar minn nofs l-EUR 1.50 biljun mill-baġit tal-programm Ewropa Kreattiva (2014–2020) huma ddedikati għas-sottoprogramm tiegħu MEDIA (EUR 107 miljun fl-2017).https://ec.europa.eu/digital-single-market/en/media-sub-programme-creative-europe Il-programm MEDIA kif jappoġġa l-industrija awdjoviżiva? L-UE tinvesti tul il-katina sħiħa tal-valur tal-industrija tal-films. Fi stadju bikri, MEDIA jappoġġa l-proċess tal-iżvilupp, meta l-awturi jkunu qed jiżviluppaw il-kunċetti u jiktbu l-iskripts. Il-programm MEDIA jħeġġeġ ukoll il-koproduzzjonijiet: il-films koprodotti għandhom potenzjal ta' ċirkolazzjoni minn doppju sa triplu billi jinħolqu u jitfasslu biex jappellaw għal diversi udjenzi. Xi skemi fil-programm MEDIA huma selettivi ħafna u li jkollhom it-timbru ta' approvazzjoni tal-programm MEDIA ta' sikwit jgħin biex jgħolli l-profil tax-xogħlijiet awdjoviżivi, flimkien mal-appoġġ finanzjarju. Il-programm MEDIA għen ukoll biex jitħarrġu aktar minn 20,000 produttur, direttur u xeneġġjatur u ppermettielhom jadattaw għal sfidi u għal teknoloġiji ġodda. Qasam ieħor kopert mill-programm MEDIA huwa l-aċċess għall-kontenut. Dan jinkludi l-għodda għad-distribuzzjoni, l-appoġġ lill-aġenti tal-bejgħ/lid-distributuri u l-appoġġ għas-swali taċ-ċinema. Il-biċċa l-kbira (44 %) tal-finanzjament tal-programm MEDIA hija allokata għal distribuzzjoni mhux nazzjonali u għal distribuzzjoni onlajn. MEDIA jgħin lid-distributuri juru films barranin u jipprovdi finanzjament għall-kummerċjalizzazzjoni, għall-istampar, għar-reklamar, għas-sottotitoli u għad-doppjaġġ, eċċ. Waħda mill-aktar karatteristiċi importanti tal-programm MEDIA hija l-appoġġ għall-ħolqien, għall-iżvilupp u għas-sostenbbiltà tan-netwerk Europa Cinemas, li jinkludi 962 ċinema fl-Ewropa kollha li huma impenjati li juru xogħlijiet Ewropej. Għal kull EUR 1 investit fin-netwerk Europa Cinemas, huwa stmat li EUR 13-il huma ġġenerati permezz ta' udjenza addizzjonali għas-settur awdjoviżiv. Fl-aħħar nett, l-UE tappoġġa l-iżvilupp tal-udjenza billi tistimola l-interess fix-xogħlijiet awdjoviżivi Ewropej, b'mod partikolari permezz tal-promozzjoni, l-edukazzjoni tal-films u l-festivals. Din il-ħidma hija appoġġata fil-livell nazzjonali permezz ta' netwerk ta' Uffiċċji tal-Ewropa Kreattiva madwar l-Istati Membri u pajjiżi oħra li jipparteċipaw fil-programm MEDIA, b'79 uffiċċju li jappoġġaw lill-applikanti potenzjali tal-programm MEDIA u li jippromwovuh lokalment. X'inhuma l-passi jew l-istadji li jmiss tad-diskussjoni dwar il-futur tal-programm MEDIA? Id-diskussjonijiet mal-partijiet ikkonċernati fil-qafas tal-Forum Ewropew tal-Films ser jgħinu biex jiddefinixxu l-viżjoni futura u d-direzzjoni strateġika tal-programm MEDIA wara l-2020. Il-Kummissjoni qiegħda wkoll tikkoopera mill-qrib mal-Istati Membri, inkluż mal-fondi għall-films, fuq din il-kwistjoni. Il-Kummissjoni nediet ukoll evalwazzjoni indipendenti esterna ta' nofs it-terminu tal-programm MEDIA flimkien ma' xi studji speċifiċi fuq l-animazzjoni, it-taħriġ u d-distribuzzjoni. Sa Diċembru 2017, il-Kummissjoni trid tippreżenta evalwazzjoni ta' nofs it-terminu dwar l-Ewropa Kreattiva lill-Parlament Ewropew u lill-Kunsill u għandha tippreżenta proposta għal programm suċċessiv, fil-Qafas Finanzjarju Pluriennali li jmiss, sa tmiem l-2018. Liema films appoġġa l-programm MEDIA mill-1991 'l hawn? MEDIA għen biex films promettenti javvanzaw u jiksbu rikonoxximent internazzjonali. Mill-ewwel films ta' Lars Von Trier bħal Europa jew Secrets and Lies ta' Mike Leigh fid-disgħinijiet sa xogħlijiet aktar reċenti bħal Le Fabuleux Destin d'Amélie Poulain, Slumdog Millionaire, The King's Speech, Goodbye Lenin u The Artist, il-films iffinanzjati mill-programm MEDIA tfaħħru mill-kritiċi f'festivals u f'ċerimonji tal-premjazzjoni mill-Festival ta' Cannes sal-Academy Awards (l-Oscars). Mill-1991 'l hawn, 41 film appoġġat mill-programm MEDIA ingħataw il-Palme d'Or, il-Grand Prix jew il-Premju għall-Aħjar Direttur fil-Festival tal-Films ta' Cannes. Din is-sena f'Cannes, 10 mill-21 film fil-kompetizzjoni uffiċjali kienu appoġġati mill-programm MEDIA, inkluż ir-rebbieħ tal-Palme d'Or ta' din is-sena I, Daniel Blake ta' Ken Loach. Il-films appoġġati mill-programm MEDIA ġew rikonoxxuti wkoll lil hinn mill-Ewropa. L-aħħar erba' Oscars għall-Aqwa Film b'Ilsien Barrani ngħataw lil films Ewropej appoġġati mill-programm MEDIA: Amour, La Grande Bellezza, Ida, Son of Saul. Fl-2016, 11-il film appoġġati mill-programm MEDIA rċevew 18-il nomina għall-Oscars. Dawn il-films huma: Son of Saul – li rebaħ ukoll il-Premju għall-Aqwa Film b'Ilsien Barrani fil-Golden Globe Awards, Carol, Youth, Brooklyn, 45 Years, Mustang, Krigen, The 100 Year-Old Man Who Climbed Out the Window and Disappeared, The Look of Silence, Room, Amy u Shaun the Sheep – The Movie. X'qed jagħmel il-programm MEDIA biex jiġi żgurat aċċess iktar wiesa' għall-kontenut madwar l-UE? It-teknoloġiji diġitali ttrasformaw il-modi kif il-kontenut kreattiv jiġi prodott, distribwit u jkun aċċessibbli. F'Diċembru 2015, il-Kummissjoni pproponiet regoli ġodda dwar il-portabbiltà transfruntiera tal-kontenut onlajn bħala parti mill-istrateġija dwar is-Suq Uniku Diġitali. L-għan huwa li jiġi żgurat li l-Ewropej li jixtru jew jabbonaw għal films, xandiriet sportivi, mużika, kotba elettroniċi u logħob f'pajjiżhom ikollhom aċċess għalihom meta jivvjaġġaw f'pajjiżi oħra tal-UE. F'Settembru 2016, il-Kummissjoni ppreżentat proposti ambizzjużi għall-modernizzazzjoni tal-qafas tal-UE tad-drittijiet tal-awtur, bl-għan li r-regoli tal-UE jkunu konformi mal-iżviluppi teknoloġiċi u mal-imġiba tal-ispettaturi onlajn li qed tinbidel malajr, twessa' l-aċċess għall-kontenut fl-UE kollha u toħloq kundizzjonijiet iktar ġusti għall-partijiet kollha onlajn. Il-programm MEDIA se jikkontribwixxi għal din l-istrateġija billi: Is-sottotitolar u d-doppjaġġ għaliex huma importanti? Kif qed jappoġġahom il-programm MEDIA? Is-sottotitolar u d-doppjaġġ huma essenzjali għaċ-ċirkolazzjoni ta' xogħlijiet awdjoviżivi fl-Ewropa u biex tiġi ffaċilitata l-preżenza tagħhom fuq is-servizzi globali tal-VoD, iżda wkoll biex tiġi promossa d-diversità lingwistika u kulturali tal-Ewropa. Fl-2014, bil-programm MEDIA ntefqu madwar EUR 4 miljun fuq is-sottotitolar u d-doppjaġġ, sabiex tiġi appoġġata d-distribuzzjoni transfruntiera tal-films Ewropej. 500 film irnexxielhom jilħqu l-udjenzi tagħhom bis-saħħa ta' dan l-istrument. Minbarra l-appoġġ mill-programm MEDIA, il-Kummissjoni nediet ukoll żewġ proġetti ġodda, bl-appoġġ tal-Parlament Ewropew, li jammontaw għal EUR 4.5 miljun, għal soluzzjonijiet innovattivi għas-sottotitolar inkluż il-crowdsourcing u verżjonijiet ġodda ta' programmi televiżivi bis-sottotitoli. Għaliex il-katalgi lesti biex jiġu offruti fis-servizzi tal-VoD huma prijorità għall-finanzjament mill-programm MEDIA? F'ambjent onlajn, l-għażla u l-użu sħiħ ta' katalgu eżistenti huma estremament importanti, speċjalment meta mqabbel mal-iżvilupp u mal-iskrinjar ta' produzzjonijiet ġodda. Din hija opportunità biex jintlaħqu udjenzi akbar, u b'hekk jinkiseb il-massimu mill-flus li jkun ġew investiti. Billi s-servizzi tal-VoD ma jikkonċernawx il-produtturi ż-żgħar fuq bażi individwali, il-Kummissjoni tipprovdi finanzjament għall-aggregazzjoni ta' xogħlijiet Ewropej minn produtturi differenti f'katalgi ta' films magħżula lesti biex jiġu offruti lis-servizzi tal-VoD. Dan jagħmel il-ħajja iktar faċli għas-servizzi tal-VoD u jiżgura li dawn ikollhom xogħlijiet li jkunu lesti biex jiġu offruti lill-abbonati tagħhom. Il-baġit ta' din l-azzjoni żdied minn EUR 1.5 miljun fl-2016 għal madwar EUR 2 miljun fl-2017 Għaliex il-programm MEDIA jappoġġa l-ħolqien ta' ċentri tal-għoti ta' liċenzji? Il-programm MEDIA jappoġġa l-ittestjar ta' modalitajiet ġodda ta' distribuzzjoni u ta' promozzjoni ta' offerti legali onlajn sabiex jinċentiva l-iżvilupp ta' mudelli ġodda ta' negozju. Tipikament ix-xogħlijiet Ewropej jiġu prodotti minn kumpaniji żgħar tal-produzzjoni u jiġu distribwiti territorju territorju. Dak li jkun ma jkollu l-ebda possibbiltà ta' aċċess għal dawn ix-xogħlijiet b'mod legali fit-territorji li għalihom ma jkunux ġew iffirmati ftehimiet mad-distributuri lokali. Għal din ir-raġuni, il-programm MEDIA jippromwovi l-iżvilupp ta' ċentri tal-għoti ta' liċenzji, jiġifieri għodod onlajn li jippermettu d-distribuzzjoni diġitali ta' films Ewropej f'pajjiżi li fihom dawn ma jkunux intwerew fis-swali taċ-ċinema jew fejn m'hemm l-ebda distributur nazzjonali. Il-baġit għall-appoġġ ta' modalitajiet ġodda ta' distribuzzjoni u ta' promozzjoni ta' offerti legali onlajn żdied minn EUR 1.9 fl-2016 għal madwar EUR 3.5 miljun fl-2017. X'qed tipprevedi l-Kummissjoni fir-rigward tas-settur tal-animazzjoni? Tassew nemmnu li hemm opportunità li dan is-settur jikber. L-istudju Mapping the Animation Industry in Europe, ikkummissjonat mill-Kummissjoni Ewropea għall-Osservatorju Ewropew tal-Mezzi Awdjoviżivi, juri li l-animazzjoni hija l-kategorija ta' xogħlijiet awdjoviżivi bl-ikbar ċirkolazzjoni Ewropea. L-istudju sab li filwaqt li l-films tal-animazzjoni jirrappreżentaw 14.7 % tax-xogħlijiet Ewropej li jintwerew, l-animazzjoni Ewropea tokkupa biss 20 % tas-suq tal-animazzjoni fl-Ewropa. L-44 film tal-Istati Uniti li ġew rilaxxati dik is-sena fil-fatt kienu l-iktar li biegħu biljetti fis-settur tal-animazzjoni, filwaqt li l-Ewropa kienet fuq quddiem bħala għadd ta' produzzjonijiet (107 mill-188 film tal-animazzjoni li ġew rilaxxati). L-iżviluppi u l-bidliet teknoloġiċi fis-settur awdjoviżiv iġibu magħhom kemm opportunitajiet kif ukoll sfidi. Il-Kummissjoni se tiddiskuti l-ħtiġijiet tas-settur mal-industrija bl-għan li tippubblika Pjan ta' Azzjoni dwar l-Animazzjoni sa nofs l-2017. Il-Pjan ta' Azzjoni se jkopri azzjonijiet fuq medda qasira ta' żmien kif ukoll inizjattivi possibbli fil-programm suċċessiv (2021–2027). X'inhi l-Faċilità ta' Garanzija tas-Setturi Kulturali u Kreattivi? Il-programm MEDIA jappoġġa l-aċċess għall-finanzjament għal kumpaniji awdjoviżivi permezz tal-Faċilità ta' Garanzija tas-Setturi Kulturali u Kreattivi li tnediet f'Ġunju 2016. Bejn l-2016 u l-2020, il-programm Ewropa Kreattiva se jimmobilizza EUR 121 miljun għal din il-faċilità l-ġdida ta' garanzija. Dan se jaġixxi bħala assigurazzjoni għal intermedjarji finanzjarji li jipprovdu finanzjament għal SMEs kulturali u kreattivi. Il-Faċilità ta' Garanzija tas-Setturi Kulturali u Kreattivi se jkollha l-potenzjal li timmobilizza EUR 600 miljun f'self u prodotti finanzjarji oħra għall-SMEs fis-setturi kulturali u kreattivi. L-iskema ta' garanzija hija ġestita mill-Fond Ewropew tal-Investiment, f'isem il-Kummissjoni (stqarrija għall-istampa). Għal iktar informazzjoni Stqarrija għall-istampa: 25 sena tal-programm MEDIA tal-UE: Nibnu fuq is-suċċess biex nappoġġaw aktar il-ħolqien fis-settur awdjoviżiv 25 sena tal-programm MEDIA: Investiment fil-Kreattività, it-Tiswir tal-Ġejjieni, avveniment fiċ-Ċentru tal-Belle Arti ta' Brussell (BOZAR) – il-programm Il-Forum Ewropew tal-Films Investiment fil-kreattività: 25 sena tal-programm MEDIA ċċelebrati fil-Festival tal-Films ta' Cannes (stqarrija għall-istampa – 13 ta' Mejju 2016) Skedi tal-pajjiżi dwar il-programm MEDIA Skeda informattiva dwar il-programm MEDIA Skeda informattiva dwar eżempji ta' films appoggati mill-programm MEDIA Skeda informattiva dwar l-iskemi ta' finanzjament tal-programm MEDIA Filmati Fuq il-midja soċjali #MEDIA25 #DigitalSingleMarket @MEDIAprogEU Il-paġna ta' Facebook dwar l-Ewropa Kreattiva